CELEX: 62016TN0152
Language: da
Date: 2016-04-11 00:00:00
Title: Sag T-152/16: Sag anlagt den 11. april 2016 — Megasol Energie mod Kommissionen

13.6.2016   
            
            
               DA
            
            
               Den Europæiske Unions Tidende
            
            
               C 211/58
            
         
      Sag anlagt den 11. april 2016 — Megasol Energie mod Kommissionen
      (Sag T-152/16)
      (2016/C 211/72)
      Processprog: tysk
      
         Parter
      
      
         Sagsøger: Megasol Energie AG (Deitingen, Schweiz) (ved advokat T. Wegner)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesforordninger (EU) 2016/185 og 2016/184 af 11. februar 2016 annulleres.
               
            
                  —
               
               
                  Subsidiært annulleres Kommissionens gennemførelsesforordninger (EU) 2016/185 og 2016/184 af 11. februar 2016 for så vidt som der hermed opkræves antidumping- og udligningstold for de solcellemoduler, som sagsøgeren har eksporteret til EU, i det omfang solcellemodulerne indeholder oprindeligt fra Taiwan afsendte solceller fra forskellige virksomheder, der er fritaget fra foranstaltningerne.
               
            
                  —
               
               
                  Mere subsidiært annulleres Kommissionens gennemførelsesforordninger (EU) 2016/185 og 2016/184 af 11. februar 2016 for så vidt som der hermed opkræves antidumping- og udligningstold for de solcellemoduler, som sagsøgeren har eksporteret til EU, i det omfang solcellemodulerne indeholder oprindeligt fra Taiwan afsendte solceller fra forskellige virksomheder.
               
            
                  —
               
               
                  Mest subsidiært annulleres Kommissionens gennemførelsesforordninger (EU) 2016/185 og 2016/184 af 11. februar 2016 for så vidt som de berører sagsøgeren.
               
            
                  —
               
               
                  Europa-Kommissionen tilpligtes at betale sagens omkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført seks anbringender.
      
                  1.
               
               
                  Første anbringende om en manglende undersøgelse af eksport fra Schweiz
                  Sagsøgeren har anført, at antidumpingtolden kun må udvides, når betingelserne i antidumpinggrundforordningen er opfyldt. Dette indebar navnlig, at der blev indledt og faktisk gennemført en omgåelsesundersøgelse af den omhandlede eksport.
                  Da sagsøgeren eksporterer solcellemoduler fra Schweiz til EU, men der i strid med antidumpinggrundforordningens artikel 13, stk. 3, ikke blev indledt en undersøgelse vedrørende Schweiz, kan sagsøgerens solcellemoduler ikke undergives foranstaltninger.
               
            
                  2.
               
               
                  Andet anbringende om en urigtig fastlæggelse af de faktiske omstændigheder vedrørende Taiwan
                  Kommissionen har i strid med antidumpinggrundforordningens artikel 13, stk. 1, tredje punktum, fastlagt de faktiske omstændigheder for en ændring i handelsmønstret mellem Kina og Taiwan urigtigt. Navnlig fremviser de fastslåede værdier af de statistiske oplysninger om handel en usikkerhed. Værdierne giver ikke anledning til at konkludere, at der er foretaget en omladning over Taiwan. Der foreligger heller ingen væsentlig ændring i handelsmønstret med henblik på Taiwan, da stigningen af eksporten fra Taiwan kun har været beskeden.
               
            
                  3.
               
               
                  Tredje anbringende om en manglende fastlæggelse af de faktiske omstændigheder vedrørende Schweiz
                  Det er allerede udelukket at pålægge de af sagsøgeren eksporterede solcellemoduler en udvidet told, eftersom der med henblik på handelsforbindelsen mellem Kina og Schweiz ikke blev fastslået en ændring af handelsmønstret som omhandlet i antidumpinggrundforordningens artikel 13, stk. 3.
               
            
                  4.
               
               
                  Fjerde anbringende om, at der ikke foreligger ubegrundede ændringer i handelsmønstret
                  Selv om der måtte foreligge en ændring i handelsmønstret med hensyn til Taiwan og Schweiz, hvilket ikke er tilfældet, har Kommissionen imidlertid ikke fastslået, at der ikke foreligger en begrundelse herfor.
               
            
                  5.
               
               
                  Femte anbringende om, at Kommissionen har anlagt et urigtigt skøn ved vedtagelsen af de anfægtede forordninger, idet der ikke findes en fritagelsesmulighed for sagsøgeren gennem en tilsagnsfaktura.
                  Mens EU-virksomheder gennem en tilsagnsfaktura kan indføre varer, der er fritaget fra foranstaltningerne, er dette ikke muligt for sagsøgeren. Ordlyden af tilsagnserklæringen er således ikke tilpasset virksomheder fra tredjelande, som anvender celler fra Malaysia eller Taiwan.
               
            
                  6.
               
               
                  Sjette anbringende om, at Kommissionen har anlagt et urigtigt skøn ved vedtagelsen af de anfægtede forordninger som følge af en tilsidesættelse af grundlæggende EU-rettigheder og overenskomsten mellem Det Europæiske Økonomiske Fællesskab og Schweiz.
                  Sagsøgeren har endelig anført, at der foreligger en tilsidesættelse af erhvervsfriheden og retten til at oprette og drive egen virksomhed (art. 15 og 16 i Den Europæiske Unions charter om grundlæggende rettigheder, herefter »chartret«), ejendomsretten (chartrets artikel 17) og ligebehandlingsprincippet (chartrets art 20), da sagsøgeren navnlig over for EU-virksomheder er stillet dårligere. Overenskomsten mellem Det Europæiske Økonomiske Fællesskab og Schweiz forbyder forskelsbehandling af virksomheder fra de kontraherende stater.